text: Skyder måger med kanoner
  15 november 2012 kl. 17.11
  En minkavler ved Varde har taget det tunge skyts i brug for at holde sygdom væk fra sine dyr. Han skyder måger med en kanon. Dog kun en lyd-kanon.
  Kanonen er et moderne fugleskræmsel. Gas-kanonen afgiver et voldsomt brag, som skræmmer mågerne væk. 
  Niels Peter Klangenberg har haft sin kanon i godt en måned. Og den virker. 
  Han er en af de første, som anskaffer sig en gaskanon for at skræmme mågerne. Mågerne mistænkes for at kunne sprede smitten til hvalpesyge, som hærger i Jylland netop nu. Men også andre sygdomme kan komme med de fugle, som opholder sig ved minkfarmene.
  
  Sensor
  Gaskanonen bruges også i bl.a. lufthavne. Men hos Niels Peter Klangenberg er den kombineret med en varmefølsom sensor, som registrerer, når der kommer fugle ind på minkfarmen. Og så affyres et brag. 
  En gaskanon koster ca. 20.000 kr. - og så flytter fuglene over til nabo-farmen...
  